Üheaegselt ebaõnnestunud katsetega esitada maad saada jne. soovi­jate nimekirju Pihkvas püüavad talupojad kohati läkitada neid ka Narva,  - ikka lähemale keisrile ja mööda kohalikest mõisnikest ja neid toetavaist ametvõimudest! Sellise katsena saab teatavaks järgmine juhus. Detsembri keskpaiku leitakse Iisaku kiriku juures postmaanteel Arula ja Palupera meeste nimekirjad. Lähemal juurdlusel selgub, et need olid eelmisel sügisel määratud Riiga "üles kirjutada" saatmiseks. Kuna aga see kavatsus jäi teostamata, pidi keegi madrus nad viima nähtavasti samal otstarbel Narva.